NARIADENIE KOMISIE (ES) č. 39/2006
z 12. januára 2006,
ktorým sa ustanovuje odchýlka od nariadenia (ES) č. 1282/2001, pokiaľ ide o lehotu na predkladanie deklarácií o úrode a produkcii na hospodársky rok 2005/2006
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 1493/1999 zo 17. mája 1999 o spoločnej organizácii trhu s vínom (1), a najmä na jeho článok 73,
keďže:
(1)
V článku 11 ods. 1 nariadenia Komisie (ES) č. 1282/2001 (2) sa ustanovuje, že výrobcovia predkladajú deklarácie o úrode a produkcii najneskôr do 10. decembra, aby bola produkcia vína v Spoločenstve včas známa.
(2)
V jednom členskom štáte sa práve zaviedol postup odovzdávania deklarácií v elektronickej forme. Väčšina výrobcov musí deklarácie vyhotoviť v miestnych poradenských strediskách pre poľnohospodárov. Keďže tieto strediská musia mať zároveň na starosti otváranie elektronickej dokumentácie pre deklarácie, aktualizáciu deklarácií o ploche a o jednotnom režime platby, ktorý sa tento rok uplatňuje po prvýkrát, nie je možné posúdiť dokumentáciu všetkých výrobcov pred konečným termínom.
(3)
S cieľom napraviť túto situáciu, za ktorú nie sú výrobcovia zodpovední, a vyhnúť sa neoprávneným sankciám je potrebné udeliť výrobcom dodatočnú lehotu na predkladanie deklarácií o úrode a produkcii.
(4)
Opatrenia stanovené v tomto nariadení sú v súlade so stanoviskom Riadiaceho výboru pre víno,
PRIJALA TOTO NARIADENIE:
Článok 1
Odchylne od článku 11 ods. 1 nariadenia (ES) č. 1282/2001 sa deklarácie na hospodársky rok 2005/2006 uvedené v článku 2 a v článku 4 uvedeného nariadenia môžu predkladať do 25. januára 2006.
Článok 2
Toto nariadenie nadobúda účinnosť dňom jeho uverejnenia v Úradnom vestníku Európskej únie.
Uplatňuje sa od 10. decembra 2005.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 12. januára 2006